ओडिशा-बंगाल समेत 3 राज्यों में अलर्ट, 80 KM प्रति घंटे की रफ्तार से चलेंगी हवाएं
IMD - India Meteorological Department Weather Forecast  भारतीय मौसम विभाग ने जानकारी दी है कि रविवार से बंगाल की खाड़ी के ऊपर एक चक्रवात बन सकता है। यह चेन्नई और आसपास के क्षेत्रों में तूफान में बदल सकता है
भारतीय मौसम विभाग ने जानकारी दी है कि रविवार से बंगाल की खाड़ी के ऊपर एक चक्रवात बन सकता है। यह चेन्नई और आसपास के क्षेत्रों में तूफान में बदल सकता है। इसका नाम मोका है और इसके एक-दो दिनों में और खतरनाक होने की संभावना है।
चक्रवात की वजह से न सिर्फ देश के पूर्वी हिस्से में बारिश होगी, बल्कि मध्यप्रदेश, छत्तीसगढ़, ओडिशा, बिहार, झारखंड और पूर्वी उत्तर प्रदेश में अगले 4 दिन तक मौसम खराब रह सकता है। मछुआरों को अगले 4 दिनों तक समंदर से दूर रहने की सलाह दी गई है। मोका 7 मई को प. बंगाल व ओडिशा में असर दिखाएगा। 8 और 9 मई को इसकी तीव्रता बढ़ने का अनुमान है।
पढ़िए साइक्लोन मोका से जुड़ी हर जरूरी जानकारी...
मोका तूफान से इन राज्यों में अलर्ट
ओडिशा: मौसम विभाग ने ओडिशा के 18 जिलों में अलर्ट जारी कर दिया है। ओडिशा के मुख्यमंत्री नवीन पटनायक ने बंगाल की खाड़ी में संभावित चक्रवाती तूफान आने की मौसम विभाग की भविष्यवाणी के बाद हाईलेवल रिव्यू की। पटनायक ने मोका का सामना करने की स्थिति में सभी विभागों को तैयार रहने को कहा।
पश्चिम बंगाल: पश्चिम बंगाल के सभी चक्रवात संभावित जिलों को अलर्ट पर रखा गया है। राज्य आपदा प्रतिक्रिया बल (SDRF), राष्ट्रीय आपदा प्रतिक्रिया बल (NDRF) और अन्य किसी भी संभावित आपात स्थिति के लिए तैयार हैं।
मौसम विभाग ने मछुआरों के लिए एक एडवाइजरी जारी करते हुए कहा, "सात मई 2023 के आसपास कम दबाव का क्षेत्र बनने की स्थिति है। मछुआरों को सलाह दी जाती है कि वे 8 मई से 11 मई 2023 तक समुद्र में न जाएं। जो लोग गहरे समुद्र में हैं, उन्हें 07 मई (दोपहर) तक तट पर लौटने की सलाह दी जाती है।"
आंध्र प्रदेश: चक्रवात मोका के कारण आंध्र प्रदेश में बारिश होने की संभावना है। मौसम विभाग ने राज्य के कुछ हिस्सों में ऑरेंज अलर्ट जारी किया गया है। दो-तीन दिनों में अलग-अलग स्थानों पर बिजली गिरने की आशंका है। गरज-चमक के साथ बारिश हो सकती है।
मोका तूफान किस रास्ते से होकर गुजरेगा
मोका तूफान के पॉथ को लेकर आईएमडी ने नया अपडेट दिया है। पहले अनुमान लगाया गया था कि चक्रवात भारत के दक्षिण तटीय क्षेत्रों, ओडिशा और दक्षिण-पूर्व गंगीय पश्चिम बंगाल से होकर गुजरेगा। मगर अब चक्रवात के फॉर्मेशन देखने के बाद पता चला कि यह बंगाल की खाड़ी से उठकर उत्तर-पूर्वोत्तर बांग्लादेश-म्यांमार तट की आरे मुड़ जाएगा।
मोका तूफान की तीव्रता कितनी होगी
भारतीय मौसम विभाग के मुताबिक, 8 मई की रात से हवा की रफ्तार बढ़कर 70 किमी प्रति घंटे और 10 मई से 80 किमी प्रति घंटे तक हो सकती है। 7 मई को समुद्र की स्थिति खराब और 8 तारीख से बहुत खराब रहने की संभावना है।
तूफान का नाम मोका किसने रखा
इस तूफान को मोका नाम यमन ने दिया है। मोका एक यमन का शहर है जिसे मोखा भी कहते हैं। ये शहर अपने कॉफी व्यापार के लिए जाना जाता है। इसी के नाम पर मोका कॉफी का भी नाम पड़ा।
कौन देता है तूफानों के नाम
संयुक्त राष्ट्र की इकोनॉमिक एंड सोशल कमीशन फॉर एशिया एंड पैसिफिक (ESCAP) पैनल के 13 सदस्य देश उत्तरी हिंद महासागर में बनने वाले तूफानों का नाम देने के लिए 13 देशों का एक पैनल है। इसमें भारत, बांग्लादेश, म्यांमार, पाकिस्तान, मालदीव, ओमान, श्रीलंका, थाईलैंड, ईरान, कतर, सऊदी अरब, संयुक्त अरब अमीरात और यमन शामिल हैं। हर देश को एल्फाबेटिकल आधार पर चक्रवात का नाम रखना होता है।
अब समझिए मई में तापमान कम होने की वजह और कब आएगी मानसून की बारिश...
ढाई महीने में आए 15 तूफानों से कम हुआ तापमान, 15 मई के बाद बढ़ेगा पारा
मौसम विज्ञानी आरके जेनामनी बताते हैं- 28 अप्रैल से लेकर 4 मई के बीच लगातार 3 सक्रिय और मजबूत पश्चिमी विक्षोभ आए। गर्मी के मौसम में एक हफ्ते के अंदर एक के बाद एक 3 पश्चिमी विक्षोभ आना बीते 20 साल में दुर्लभ घटना है। सर्दियों जैसी इस घटना के चलते ही गर्मी में दिन के तापमान में 10 से 15 डिग्री तक की गिरावट आई।
स्काईमेट वेदर के उपाध्यक्ष महेश पलावत ने कहा, मार्च में 7, अप्रैल में 5-6 और मई में दो पश्चिमी विक्षोभ आए। यानी गर्मियों में 15 पश्चिमी विक्षोभ आए हैं। अभी एक और आना है। इससे 3-4 दिन बारिश के आसार हैं। 15 मई के बाद तापमान बढ़ेगा। जून में मानसूनी बारिश शुरू हो जाएगी। ऐसे में यह दो दशक की सबसे छोटी गर्मी होने वाली है।
मध्य भारत में अप्रैल में 226% ज्यादा बारिश हुई 
देश में गर्मी का सीजन अमूमन मार्च से 15 जून तक रहता है। इस बार मार्च में 7 पश्चिमी विक्षोभ आए। इससे देशभर में 37.6 मिमी बारिश हुई, जो सामान्य (29.9 मिमी) से 26% ज्यादा थी। मार्च के के दूसरे पखवाड़े में दिन का अधिकतम तापमान लगातार सामान्य से कम रहा। वहीं, अप्रैल में पांच पश्चिमी विक्षोभ आए, जिनसे उत्तर-पश्चिमी भारत में कई बार बारिश हुई और तापमान कम बना रहा।
अप्रैल में देशभर में 41.4 मिमी बारिश हुई, जो सामान्य (39.3 मिमी) से 5% अधिक थी। मध्य भारत में अप्रैल में सामान्य रूप से 9.2 मिमी बारिश होती है लेकिन इस बार 30 मिमी यानी 226% ज्यादा बारिश दर्ज हुई।
बंगाल की खाड़ी में तूफान आने से हो सकती है प्री मानसून बारिश
मौसम विज्ञानी आरके जेनामनी के मुताबिक, जहां तक जून में कम या ज्यादा गर्मी पड़ने का सवाल है तो अभी से कुछ नहीं कहा जा सकता। एक जून को मानसून केरल में दस्तक देता है और आखिर में पश्चिमी राजस्थान पहुंचकर 8 जुलाई तक समूचे देश में छा जाता है लेकिन उत्तर भारत में मानसून की दस्तक देने से पहले तक गर्मी जारी रह सकती है।
हालांकि, यदि अरब सागर या बंगाल की खाड़ी में कोई तूफान विकसित हुआ तो प्री-मानसूनी बारिश का दौर आ सकता है, उस दौरान गर्मी कम हो सकती है। वह एक जून को दस्तक दे पाएगा या नहीं, इसकी गणना जारी है, 15 मई तक इसका अनुमान सामने आ सकेगा।
इस बार कम गर्मी पड़ने से मानसूनी बारिश पर कोई असर पड़ेगा या नहीं?
मानसूनी बारिश 15 से 16 कारकों से प्रभावित और नियंत्रित होती है। अकेले भारतीय जमीन के सतही तापमान का मानसून से कोई सीधा संबंध नहीं है। मौसम विभाग का अनुमान है कि इस वर्ष मानसून में सामान्य बारिश हो सकती है।